“แมคทริค”ยื่นไฟลิ่งขาย IPO 150 ล้านหุ้น พร้อมเล็งเข้า SET
"แมคทริค"ยื่นไฟลิ่งขาย IPO 150 ล้านหุ้น พร้อมเล็งเข้า SET
1 ก.ค. 2559

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า บริษัท แมคทริค จำกัด (มหาชน) ยื่น Filing version แรก เมื่อวันที่ 29 มิถุนายน 2559 เนื่องจากบริษัทฯมีความต้องการจะเสนอขายหุ้นสามัญเพิ่มทุนจำนวน 150,000,000 หุ้น
โดยแบ่งเป็นหุ้นสามัญเพิ่มทุนไม่เกิน 48,979,500 หุ้น เสนอขายผู้ถือหุ้นเดิมของบมจ.เจนเนอรัล เอนจิเนียริ่ง  (GEL)  ตามสัดส่วนการถือหุ้นของผู้ถือหุ้น GEL  (Pre-emptive right) และเสนอขายหุ้นสามัญต่อประชาชนทั่วไปจำนวนไม่น้อยกว่า 101,020,500 หุ้น โดยมีบล. ยูโอบี เคย์เฮียน (ประเทศไทย)  เป็นที่ปรึกษาทางการเงิน
ทั้งนี้ บริษัทฯมีความประสงค์จะขอเข้าจดทะเบียนในตลาดหลักทรัพย์แห่งประเทศไทย (SET) วัตถุประสงค์ของการใช้เงินในครั้งนี้ เพื่อใช้เป็นหลักประกันเพิ่มวงเงินสินเชื่อโครงการ, ใช้เป็นเงินทุนหมุนเวียนในโครงการ, ใช้ลงทุนขยายการรับงาน/ลงทุนในทรัพย์สินเพื่อใช้ในการดำเนินงาน
บมจ.แมคทริค ประกอบธุรกิจด้านวิศวกรรมงานรับเหมาก่อสร้างทั่วไป และบริการงานติดตั้งระบบในแขนงต่าง ๆ อย่างครบวงจร ทั้งนี้การดำเนินธุรกิจของบริษัท สามารถแบ่งสายงานได้เป็น 4 สายหลัก คือ 1.งานระบบประกอบอาคารระบบไฟฟ้าและเครื่องกล 2.งานออกแบบทางวิศวกรรม จัดหา และก่อสร้างโรงไฟฟ้าจากพลังงานทดแทน 3.งานรับเหมาก่อสร้าง 4.งานระบบและวางท่อสาธารณูปโภคพื้นฐาน        
ผลการดำเนินงานของบริษัทฯในงวดไตรมาส 1/59 บริษัทฯมีสินทรัพย์รวม 1,459.72 ล้านบาท หนี้สินรวม 1,032.03 ล้านบาท ส่วนของผู้ถือหุ้น 427.69 ล้านบาท และมีรายได้รวม 501.53 ล้านบาท กำไรสุทธิ 17.06 ล้านบาท 
ผู้ถือหุ้นรายใหญ่ของบริษัทฯ ณ วันที่ 22 เม.ย.2559 บมจ.เจเนอรัล เอนจิเนียริ่ง  ถือหุ้น 97,959,000 หุ้น คิดเป็น 32.65% หลังเสนอขายหุ้นในครั้งนี้แล้วจะลดสัดส่วนการถือหุ้นลงเหลือ 21.77% รองลงมาเป็นกลุ่มตระกูลวงศ์พรเพ็ญภาพ ถือหุ้น 83,571,000 หุ้น คิดเป็น 27.86% หลังเสนอขายหุ้นในครั้งนี้แล้วจะลดสัดส่วนการถือหุ้นลงเหลือ 18.57% และกลุ่มตระกูลศุทธาวุฒิวงศ์ ถือหุ้น 28,842,400 หุ้น  คิดเป็น 9.61% หลังเสนอขายหุ้นในครั้งนี้แล้วจะลดสัดส่วนการถือหุ้นลงเหลือ 6.41%
บริษัทฯมีนโยบายการจ่ายเงินปันผลไม่ต่ำกว่าอัตราร้อยละ 40 ของกำไรสุทธิตามงบการเงินเฉพาะกิจการของบริษัทฯ ภายหลังจากหักภาษีเงินได้นิติบุคคลและเงินทุนสำรองตามกฏหมายและเงินสำรองอื่น  (ถ้ามี)